
Pranešimas žiniasklaidai
2026-08-07
„Litgrid“ pirmojo pusmečio rezultatai: stiprinama elektros perdavimo sistema augančiai vietinei generacijai
Lietuvos elektros perdavimo sistemos operatorė „Litgrid“ pirmąjį šių metų pusmetį stiprino elektros perdavimo tinklą ir įgyvendino strateginius energetikos infrastruktūros projektus. Buvo tęsiami antrosios sausumos elektros jungties su Lenkija „Harmony Link“ vystymo darbai, didinami tarpsisteminiai pralaidumai prekybai elektra bei sudaromos sąlygos tolesnei atsinaujinančių energijos išteklių plėtrai. Bendrovė taip pat užtikrino patikimą elektros sistemos veikimą ir diegė pažangius tinklo priežiūros sprendimus.
„Pirmąjį šių metų pusmetį tęsėme vieno svarbiausių Lietuvos energetikos projektų, antrosios sausumos elektros jungties su Lenkija „Harmony Link“, įgyvendinimą. Birželį Vyriausybei patvirtinus projekto inžinerinės infrastruktūros vystymo planą, užbaigtas teritorijų planavimo etapas ir pereita prie inžinerinio projektavimo darbų. Taip pat paskelbėme valdomų šuntinių reaktorių pirkimą, būtiną būsimai jungties infrastruktūrai“, – sako „Litgrid“ vadovas Andrius Šemeškevičius.
Pasak jo, pirmąjį pusmetį taip pat buvo stiprinamos sąlygos efektyvesnei elektros prekybai regione ir ilgalaikiam elektros sistemos vystymui.
„Balandį įgyvendinome pirmąsias priemones, leidusias padidinti „LitPol Link“ jungties pralaidumus elektros eksportui į Lenkiją. Birželį Vyriausybė valstybei svarbiu pripažino Lietuvos ir Latvijos tarpsisteminių jungčių stiprinimo projektą, kuris ateityje didins sistemos patikimumą ir sudarys daugiau galimybių atsinaujinančios energetikos plėtrai Baltijos šalių regione. Kartu su „Amber Grid“ taip pat pirmą kartą Lietuvoje parengėme bendrą elektros, dujų ir vandenilio tinklų plėtros scenarijų, kuris taps pagrindu ilgalaikių energetikos infrastruktūros planų rengimui“, – sako „Litgrid“ vadovas.
Anot A. Šemeškevičiaus, pirmąjį pusmetį buvo pasiektos ir svarbios atsinaujinančios energetikos plėtros ribos.
„Balandžio pradžioje Lietuvoje įrengtų vėjo ir saulės elektrinių galia pasiekė 6 GW. To paties mėnesio pabaigoje pirmą kartą šalies istorijoje savaitės Lietuvos elektros poreikį visiškai užtikrino vien atsinaujinančių energijos išteklių elektrinės. Augant vietos elektros gamybai, stipriname sistemos lankstumą ir kaupimo pajėgumus. Birželį prie perdavimo tinklo prijungta penktoji komercinė baterijų kaupimo sistema, kuri prisidės prie patikimo ir stabilaus elektros sistemos darbo“, – sako „Litgrid“ vadovas.
Pirmąjį pusmetį „Litgrid“ taip pat pristatė Lietuvos elektros energetikos sistemos adekvatumo vertinimo 2028–2035 m. rezultatus. Atlikta analizė įvertino elektros sistemos pasirengimą tenkinti augantį elektros energijos poreikį įvairiais gamybos pajėgumų, kaupimo sprendimų ir tarpsisteminių jungčių prieinamumo scenarijais bei padės planuoti tolesnę elektros sistemos plėtrą.

Siekdama užtikrinti patikimą elektros perdavimo tinklo veikimą ir efektyvų jo valdymą, birželio pabaigoje bendrovė pradėjo periodinį visos šalies aukštos įtampos elektros perdavimo tinklo skenavimą iš oro. Pasitelkiant LiDAR 3D lazerinio skenavimo ir aerofotografavimo technologijas bus nuskenuota daugiau kaip 5000 kilometrų elektros perdavimo linijų, o surinkti duomenys leis efektyviau planuoti tinklo priežiūros ir modernizavimo darbus.
Tiekimo patikimumas
Lietuvos perdavimo tinklais perduotos elektros energijos kiekis pirmąjį pusmetį padidėjo. 2026 m. sausį–birželį perduota elektros energija šalies poreikiams siekė 4,631 TWh, tai 3,78 proc. daugiau nei 2025 m. tuo pačiu laikotarpiu, kai perduota 4,459 TWh.
Prižiūrėdama ir valdydama elektros perdavimo sistemą, „Litgrid“ toliau įgyvendino numatytus elektros tiekimo patikimumo rodiklių tikslus. 2026 m. pirmąjį pusmetį nutraukimų vidutinės trukmės rodiklis (angl. AIT – average interuption time) siekė 0,581 min., o neperduotos energijos kiekio rodiklis (angl. ENS – energy not supplied) sudarė 15,559 MWh. Palyginti, Valstybinė energetikos reguliavimo taryba (VERT) yra nustačiusi, kad AIT per visus metus turi neviršyti 0,934 min., o ENS – 27,251 MWh.
Tarpsisteminės jungties su Švedija „NordBalt“ bendras prieinamumas 2026 m. pirmąjį pusmetį buvo 99,6 procentai. Didžiausią įtaką neprieinamumui turėjo planiniai jungties darbai. Nuo 2025 m. vasario 9 d. „LitPol Link“ veikia kintamos srovės režimu, jungties pralaidumas rinkai vertinamas dažnio stabilumo principu, siekiant užtikrinti Baltijos šalių elektros energetikos sistemų veikimo patikimumą. 2026 m. pirmąjį pusmetį Lenkijos–Lietuvos pjūvio, skirto rinkai (ne mažiau kaip 70 proc. pajėgumo) pralaidumas buvo užtikrintas 100 proc., Lietuvos–Lenkijos taip pat 100 procentų. 
Finansiniai rezultatai
Neaudituotais duomenimis, per 2026 m. pirmąjį pusmetį „Litgrid“ pajamos siekė 267,5 mln. Eur. Palyginti su praėjusių metų tuo pačiu laikotarpiu jos buvo 28 proc. didesnės.
Pajamos už elektros perdavimą didėjo 21 proc. iki 79,9 mln. Eur dėl 6 proc. didesnio perduoto elektros energijos kiekio ir 23 proc. didesnės faktinės perdavimo kainos. Pajamose įskaitomos tarifo mažinimui panaudotos perkrovų valdymo įplaukos – 15,9 mln. Eur šių metų pirmąjį pusmetį ir 17,2 mln. Eur pernai tuo pačiu metu. 
Pajamos už papildomas paslaugas mažėjo 2 proc. iki 88,3 mln. Eur, tai lėmė 18 proc. mažesnė faktinė papildomų paslaugų įsigijimo dedamoji (kaina), kurią moka tinklų naudotojai. Teigiamos įtakos pajamoms turėjo 6 procentais didesnis suteiktų paslaugų kiekis bei nuo 2026 m. pradžios už balansą atsakingų šalių mokama rezervų užtikrinimo dedamoji (13,3 mln. Eur per pusmetį), dengianti dalį papildomų paslaugų sąnaudų.
Disbalanso ir balansavimo elektros energijos pajamos didėjo 2 kartus iki 97,2 mln. Eur daugiausiai dėl didesnės vidutinės pardavimo kainos.
2026 m. pirmojo pusmečio bendrovės pelnas prieš palūkanas, mokesčius, nusidėvėjimą ir amortizaciją (EBITDA) siekė 52,5 mln. Eur. Palyginti, 2025 m. pirmąjį pusmetį EBITDA buvo neigiamas ir siekė -40,3 mln. Eur. Pagrindinė EBITDA didėjimo priežastis – teigiamas papildomų paslaugų rezultatas. Atlikus koregavimus dėl laikinų reguliacinių nuokrypių nuo VERT patvirtintų dydžių bei eliminavus kitus vienkartinius veiksnius, koreguotas EBITDA siekė 29,9 mln. Eur ir buvo 12 proc. didesnis nei 2025 m. pirmąjį pusmetį, kai koreguotas EBITDA buvo 26,8 mln. Eur. Koreguotą EBITDA daugiausia augino didesni kompensuojami kapitalo kaštai dėl didesnės reguliuojamo turto vertės.
Grynasis pelnas 2026 m. pirmąjį pusmetį siekė 39 mln. Eur. Palyginti, 2025 m. pirmąjį pusmetį buvo patirtas -41,9 mln. Eur grynasis nuostolis. Koreguotas 2026 m. pirmojo pusmečio grynasis pelnas siekė 20,2 mln. Eur ir buvo 40 proc. didesnis nei 2025 m. pirmąją pusmetį, kai koreguotas grynasis pelnas buvo 14,4 mln. Eur. Koreguotas grynasis pelnas daugiausiai didėjo dėl 2026 m. pirmą pusmetį apskaitytos 5,2 mln. Eur investicijų lengvatos naudos einamųjų metų pelno mokesčiui bei didesnio koreguoto EBITDA.
„Litgrid“ investicijos 2026 m. pirmąjį pusmetį siekė 61 mln. Eur.
Perkrovų valdymo įplaukos per 2026 m. pirmąjį pusmetį buvo 50,8 mln. Eur. Šios įplaukos nėra apskaitomos pajamomis ir neturi tiesioginės įtakos bendrovės veiklos rezultatui, jų panaudojimas yra reglamentuotas Europos Parlamento ir Tarybos Reglamentu  Nr. 2019/943 ir Europos Sąjungos Energetikos reguliavimo institucijų bendradarbiavimo agentūros (ACER) patvirtinta metodika.

Apie „Litgrid“:
„Litgrid“, Lietuvos elektros perdavimo sistemos operatorė, palaiko stabilų šalies elektros energetikos sistemos darbą, valdo elektros energijos srautus ir sudaro sąlygas konkurencijai atviroje elektros rinkoje. Bendrovė Lietuvoje valdo apie 7 tūkst. km oro linijų, virš 300 km kabelinių linijų, daugiau kaip 250 transformatorių pastočių, 9 tarpsistemines linijas ir jungtis su kitomis šalimis, nuolat vykdo elektros tinklo infrastruktūros priežiūrą siekiant užtikrinti tinkamą elektros energijos perdavimą visiems šalies gyventojams, įstaigoms ir kitoms organizacijoms. 
Nuo 2010 metų gruodžio 22 dienos „Litgrid“ akcijos įtrauktos į vertybinių popierių biržos „Nasdaq Vilnius“ Papildomąjį prekybos sąrašą. 97,5 proc. „Litgrid“ akcijų valdo „EPSO-G“ grupė. 
„EPSO-G“ įmonių grupę sudaro valdymo įmonė „EPSO-G“ ir šešios tiesiogiai patronuojamos įmonės „Amber Grid“, „Baltpool“, „Energy cells“, „EPSO-G Invest“, „Litgrid“ ir „Tetas“. „EPSO-G“ ir Grupės įmonės taip pat turi „Rheinmetall Defence Lietuva“, „Baltic RCC“ OÜ ir „TSO Holding“ AS akcijų. „EPSO-G“ vienintelio akcininko teises ir pareigas įgyvendina Energetikos ministerija.
image1.jpeg
% Litgrid




